《贺新郎 雨后追悼亡弟》
清代·王瑗

正是人无寐。更何堪、芭蕉摇雨，故添愁思。犹记年时当夜永，伴我绣窗嬉戏。

还剪烛、摊书斐几。共说种槐馀庆远，喜传家、能续青缃矣。

头角露，望吾弟。

琼枝何意经霜萎。最堪悲、临终合十，祝亲有子。兔走乌飞三载疾，不见紫胞再世。

惭愧煞、北宫养志。几欲长号声转咽，怕重伤白发思儿意。

天为我，暗流泪。

作者简介：字佩霞，吴县人，闺秀徐淑女，黄瑞瑜室。有《咀华小草》。